Da AAU tirsdag d. 5. juli kl. 12 sluttede optællingen for 2011 under den koordinerede tilmelding, slog nålen ud på ny rekord. Alle tiders største søgningstal lyder således nu på 3.788 førsteprioriteter. I 2010 var tallet 3.008 og i 2009 2.592 ansøgninger med førsteprioritet. Der er fremgang over hele linjen på Humaniora, Samfundsvidenskab, Sundhedsvidenskab samt Ingeniør- og Naturvidenskab. AAU arbejder med 1. prioritetsansøgninger, som giver det mest reelle billede af søgningen. Det samlede antal ansøgninger var i 2010 på 6.864, mens det i 2011 landede på 9.827. De enkelte hovedområder: Samfundsvidenskab: Fra 764 ansøgere sidste år til 955 i år. Humaniora: Fra 913 ansøgere sidste år til 1.103 i år. Ingeniør- og Naturvidenskab: Fra 972 sidste år til 1.316 i år. Sundhedsvidenskab: Fra 356 sidste år til 411 i år. På campus i Esbjerg er der fremgang fra 74 i 2010 til 116 i år. I København har campus i Ballerup en fremgang fra 238 i 2010 til 414 i år. AAU's rektor Finn Kjærsdam er jublende glad for den store tillidserklæring, som han kalder ansøgningerne fra de flere tusinde unge. - Jah, vi har lidt svært ved at få hænderne ned lige i øjeblikket Men man skal også glæde sig over sine succeser, når man har dem. Det bliver jo næppe ved, selvom vi vil holde begge ben på jorden og tackle fremgangen med den nødvendige ydmyghed. - Jeg har ikke en entydig forklaring på de senere års store fremgange, men det er sikkert, at mange på Aalborg Universitet må have gjort en hel del ting rigtigt.

Opsummering:
Også i år satte Aalborg Universitet rekord. 3.788 studerende har i år søgt AAU som deres første prioritet.
 